Source: http://www.legex.ro/OUG-17-2011-110529.aspx
Timestamp: 2020-02-21 18:58:01+00:00
Document Index: 24349287

Matched Legal Cases: ['articolul 5', 'articolul 16', 'articolul 17', 'articolul 34', 'articolul 37', 'articolul 38', 'articolul 38']

OUG 17/2011 | Legislatie gratuita
OUG 17 2011 modifica OUG 58 2010
OUG 17 2011 modifica Legea 76 2002
OUG 17 2011 a se vedea Legea 170 2014
OUG 17 2011 aprobat cu modificari de Legea 41 2012
ORDONANTA URGENTA Nr. 17 din 23 februarie 2011
privind administrarea creantelor bugetare reprezentand comisionul datorat, pana la data de 31 decembrie 2010, de angajatori inspectoratelor teritoriale de munca, precum si pentru modificarea si completarea unor acte normative în domeniul sistemului asigurarilor pentru somaj si stimularea ocuparii fortei de munca
ACT PUBLICAT IN: MONITORUL OFICIAL NR. 145 din 28 februarie 2011
Având în vedere faptul că, în prezent, bugetul de stat are de recuperat creanţe restante de la angajatorii care datorează sume cu titlu de comision, în baza Legii nr. 130/1999 privind unele măsuri de protecţie a persoanelor încadrate în muncă, republicată, precum şi faptul că, începând cu data de 1 februarie 2011, a fost abrogată Legea nr. 130/1999, republicată, iar inspectoratele teritoriale de muncă nu mai au competenţă pentru colectarea şi stingerea creanţelor fiscale conform prevederilor Ordonanţei Guvernului nr. 92/2003 privind Codul de procedură fiscală, republicată, cu modificările şi completările ulterioare, ne aflăm în situaţia în care nu există niciun organ de specialitate al statului care să aibă competenţe în recuperarea acestor debite,
ţinând cont de faptul că, la data de 1 februarie 2011, mai există angajatori care încă datorează comisionul restant în baza Legii nr. 130/1999, republicată, iar Inspecţia Muncii, prin structurile sale teritoriale, nu mai are bază legală în vederea recuperării acestor sume,
pentru a se evita împlinirea termenului de prescripţie privind recuperarea creanţelor bugetare reprezentând comisionul datorat de angajatori până la data de 31 decembrie 2010,
pentru o mai bună organizare a sistemului pentru şomaj fără a fi astfel afectate în vreun fel drepturile stabilite pentru această categorie specială de beneficiari,
în considerarea faptului că elementele sus-menţionate conduc la imposibilitatea recuperării la bugetul de stat a acestor creanţe bugetare restante, vizând un interes public, aceasta constituie o situaţie extraordinară, a cărei reglementare nu poate fi amânată, şi impune adoptarea de măsuri imediate pe calea ordonanţei de urgenţă,
Art. I. - (1) Creanţele reprezentând comisionul datorat până la data de 31 decembrie 2010 de angajatori inspectoratelor teritoriale de muncă pentru păstrarea şi completarea carnetelor de muncă, respectiv pentru certificarea legalităţii înregistrărilor efectuate în baza prevederilor Legii nr. 130/1999 privind unele măsuri de protecţie a persoanelor încadrate în muncă, republicată, precum şi obligaţiile fiscale accesorii aferente, stabilite prin titluri de creanţă şi neachitate până la data intrării în vigoare a prezentei ordonanţe de urgenţă, se fac venit la bugetul de stat şi au regim de creanţă bugetară.
(2) Administrarea creanţelor bugetare prevăzute la alin. (1) se efectuează de către inspectoratele teritoriale de muncă, potrivit prevederilor Ordonanţei Guvernului nr. 92/2003 privind Codul de procedură fiscală, republicată, cu modificările şi completările ulterioare, cu excepţia măsurilor de executare silită.
(3) Executarea silită a creanţelor bugetare prevăzute la alin. (1) se efectuează de către organele fiscale competente ale Agenţiei Naţionale de Administrare Fiscală, în temeiul înscrisurilor în care sunt individualizate creanţele şi care reprezintă titluri executorii.
(4) Inspectoratele teritoriale de muncă vor preda organelor fiscale competente titlurile prevăzute la alin. (3), neatacate în termenul legal şi devenite executorii, ori, după caz, vor comunica dispozitivul hotărârii judecătoreşti irevocabile prin care s-a soluţionat contestaţia formulată împotriva acestora.
Art. II. - Responsabilitatea pentru prescrierea până la 31 decembrie 2010 a dreptului de a cere executarea silită pentru sumele reprezentând comisionul datorat de angajatori inspectoratelor teritoriale de muncă, inclusiv dobânzile şi penalităţile de întârziere datorate, potrivit legii, aparţine inspectoratelor teritoriale de muncă.
Art. III. - (1) Pentru creanţele bugetare prevăzute la alin. (1) al art. I datorate până la data de 31 decembrie 2010, procedurile de executare silită aflate în derulare la data intrării în vigoare a prezentei ordonanţe de urgenţă vor fi continuate de Agenţia Naţională de Administrare Fiscală şi unităţile sale subordonate, care se subrogă în drepturile şi obligaţiile Inspecţiei Muncii şi inspectoratelor teritoriale de muncă, după caz, în calitate de creditor bugetar, şi le succedă de drept în această calitate, actele îndeplinite anterior rămânând valabile.
(2) Pentru litigiile având ca obiect contestaţiile la executare silită, Agenţia Naţională de Administrare Fiscală şi unităţile sale subordonate se subrogă în toate drepturile şi obligaţiile procesuale ale Inspecţiei Muncii şi inspectoratelor teritoriale de muncă, după caz, şi dobândesc calitatea procesuală a acestora, în termen de 60 de zile de la data intrării în vigoare a prezentei ordonanţe de urgenţă, în toate procesele şi cererile aflate pe rolul instanţelor judecătoreşti, indiferent de faza de judecată.
(3) In cazul debitorilor aflaţi în procedura insolvenţei, înscrierea la masa credală pentru creanţele prevăzute la art. I alin. (1) se efectuează de către inspectoratele teritoriale de muncă.
Art. IV. - Declaraţiile fiscale privind stabilirea comisionului datorat pentru perioadele anterioare datei de 31 decembrie 2010 se depun în continuare la inspectoratul teritorial de muncă în a cărui rază teritorială îşi are sediul angajatorul care datorează comisionul.
Art. V. - Procedura de predare-primire a titlurilor executorii prevăzute la art. I, precum şi a documentelor privind măsurile de executare silită întreprinse de inspectoratele teritoriale de muncă va fi aprobată prin ordin comun al ministrului finanţelor publice şi al ministrului muncii, familiei şi protecţiei sociale.
Art. VI. - Legea nr. 76/2002 privind sistemul asigurărilor pentru şomaj şi stimularea ocupării forţei de muncă, publicată în Monitorul Oficial al României, Partea I, nr. 103 din 6 februarie 2002, cu modificările şi completările ulterioare, se modifică după cum urmează:
1. La articolul 5, punctele V, VI şi VII vor avea următorul cuprins:
„V. stagiu de cotizare - perioada de timp pentru care s-a datorat contribuţia de asigurări pentru şomaj atât de către asigurat, cât şi de angajator sau, după caz, numai de către asigurat, precum şi perioada pentru care persoanele asigurate în sistemul asigurărilor pentru şomaj prin încheierea unui contract de asigurare pentru şomaj au datorat şi au plătit contribuţia de asigurări pentru şomaj;
VI. asigurat- persoana fizică ce realizează venituri, potrivit legii, şi pentru care angajatorul este obligat să reţină şi să plătească contribuţia individuală de asigurări pentru şomaj, precum şi persoana care se asigură prin încheierea unui contract de asigurare pentru şomaj;
VII. indemnizaţie de şomaj - o compensaţie parţială a veniturilor asiguratului ca urmare a pierderii locului de muncă sau a veniturilor absolvenţilor instituţiilor de învăţământ care nu s-au putut încadra în muncă;".
2. La articolul 16, litera b) va avea următorul cuprins:
,,b) nu au putut ocupa loc de muncă după absolvirea unei instituţii de învăţământ;".
3. La articolul 17 alineatul (2), litera c) se abrogă.
4. La articolul 34, alineatul (2) se modifică şi va avea următorul cuprins:
„(2) Constituie stagiu de cotizare şi perioadele pentru care angajatorul este scutit, în condiţiile legii, de plata contribuţiei datorate la bugetul asigurărilor pentru şomaj."
5. La articolul 37, alineatul (1) se modifică şi va avea următorul cuprins:
„Art. 37. - (1) Constituie stagiu de cotizare perioadele în care angajaţii sau, după caz, şi angajatorii au datorat contribuţii de asigurări pentru şomaj în sistemul asigurărilor pentru şomaj în România, precum şi în alte ţări, în condiţiile stabilite prin acordurile şi convenţiile internaţionale la care România este parte."
6. La articolul 38 alineatul (1), litera n) se abrogă.
7. La articolul 38, alineatele (2) şi (3) vor avea următorul cuprins:
„(2) Indemnizaţia de şomaj se acordă de la data prevăzută la alin. (1), dacă cererea este înregistrată la agenţia pentru ocuparea forţei de muncă în termen de 10 de zile de la această dată.
(3) Dacă cererea este înregistrată după expirarea termenului de 10 de zile, dar nu mai târziu de 12 luni de la data prevăzută la alin. (1), indemnizaţia de şomaj se acordă începând cu data înregistrării cererii."
Art. VII. - Persoanele care solicită dreptul la indemnizaţie de şomaj înainte de data intrării în vigoare a prezentei ordonanţe de urgenţă beneficiază de acest drept în condiţiile stabilite de prevederile legale în vigoare la data solicitării dreptului.
Art. VIII. -Alineatul (25) al articolului III din Ordonanţa de urgenţă a Guvernului nr. 58/2010 pentru modificarea şi completarea Legii nr. 571/2003 privind Codul fiscal şi alte măsuri financiar-fiscale, publicată în Monitorul Oficial al României, Partea I, nr. 431 din 28 iunie 2010, aprobată prin Legea nr. 279/2010, cu modificările ulterioare, se modifică şi va avea următorul cuprins:
„(25) Perioadele în care s-au datorat contribuţiile individuale de asigurări pentru şomaj în conformitate cu prevederile prezentului articol constituie stagiu de cotizare în sistemul asigurărilor pentru şomaj."
COMENTARII la OUG 17/2011
Momentan nu exista niciun comentariu la OUG 17 din 2011
Alte acte pe aceeaşi temă cu OUG 17/2011
Legea 41 2012